**Theo Bernard François Hernández** eli **Theo** (s. 6. lokakuuta 1997 Marseille, Ranska) on ranskalainen jalkapalloilija. Theo edustaa Italian pääsarjassa pelaavaa Milania. Theo on luontaiselta pelipaikaltaan vasen laitapuolustaja, mutta voi pelata myös keskuspuolustajana.

Theon isä Jean-François Hernández on entinen jalkapalloilija, joka edusti urallaan Atlético Madridia. Theon vanhempi veli Lucas edustaa Bayernia.

Seurajoukkueura
---------------

### Atlético Madrid

Theo liittyi Atlético Madridin junioriakatemiaan vuonna 2008. Käytyään läpi eri juniorikategoriat, hänet nostettiin vuonna 2015 seuran reservijoukkueeseen, joka pelasi maan neljänneksi korkeimmalla sarjatasolla Tercera Divisiónissa.

Ensimmäisen ottelunsa aikuisten tasolla hän pelasi 30. elokuuta 2015 Puerta Bonitaa vastaan. Seuraavan vuoden helmikuussa Theo solmi seuran kanssa uuden sopimuksen ja kaksi päivää myöhemmin tästä, hän sai kutsun seuran edustusjoukkueen otteluun Eibaria vastaan loukaantumisten takia. Ottelu päättyi Atléticon voittoon numeroin 3–1 ja Theo istui koko ottelun vaihtopenkillä.

#### Alavés (laina)

4. elokuuta 2016 Theo teki uuden jatkosopimuksen seuran kanssa, joka ulottui vuoteen 2021 asti. Samalla myös ilmoitettiin hänen siirtyvän kauden 2016–2017 kestävällä lainasopimuksella Deportivo Alavésiin. Hän teki ensiesiintymisensä joukkueessa ja ammattilaisena 28. elokuuta 2016 ottelussa Sporting Gijónia vastaan.

16. lokakuuta 2016 ottelussa Málagaa vastaan Theo sai suoran punaisen kortin rajusta taklauksestaan Ignacio Camachoon. 7. toukokuuta 2017 hän teki ensimmäisen maalinsa joukkueessa ottelussa Athletic Bilbaota vastaan.

Alavés eteni ensimmäisen kerran seuran 91-vuotisessa historiassa Copa del Reyn loppuotteluun, jossa se kohtasi Barcelonan. Loppuottelu pelattiin 27. toukokuuta 2017 Estadio Vicente Calderónilla ja Theo teki ottelun 1–1-tasoitusosuman vapaapotkusta. Barcelona voitti cupin loppuottelun lopulta kuitenkin numeroin 3–1. Hän pelasi Alavésissa kaikkiaan 31 liigaottelua ja teki yhden maalin.

### Real Madrid

5. heinäkuuta 2017 Theo siirtyi naapurin suurseura Real Madridiin. Hän solmi seuran kanssa kuusivuotisen sopimuksen ja hänestä maksettiin 26 miljoonan euron siirtokorvaus. Hän voitti debyyttikaudellaan Supercopa de Españan ja Mestarien liigan, jossa pelasi kolmessa alkulohko-ottelussa, mutta vain yhden pelin kokonaan. Primera Divisiónissa hän pelasi 13 ottelua. Kaudella 2018–2019 hän pelasi lainalla Real Sociedadissa 24 Espanjan pääsarjaottelua ja teki yhden maalin.

### AC Milan

Theo siirtyi Serie A:n AC Milaniin 22,8 miljoonalla eurolla kesällä 2019. Tulokaskaudellaan hän pelasi 33 Italian pääsarjaottelua, joissa teki kuusi ja syötti viisi maalia. Kaudella 2020–2021 hän viimeisteli 33 liigaottelussa seitsemän ja alusti kuusi maalia. Eurooppa-liigan seitsemässä ottelussa hän teki yhden maalin. Kaudella 2021–2022 Milan voitti Seria A:n mestaruuden, ja Theo teki pelaamissaan 32 liigaottelussa viisi maalia ja antoi kuusi maalisyöttöä. Mestarien liigassa hän pelasi viisi ottelua.

Maajoukkueura
-------------

Theo on edustanut Ranskaa alle 18-, 19- ja 20-vuotiaiden maajoukkueissa. Vuoden 2017 alle 21-vuotiaiden EM-kilpailujen karsintoihin Theo ei osallistunut kutsuista huolimatta, jonka jälkeen alkoivat spekulaatiot hänen halustaan edustaa Espanjan maajoukkuetta tulevaisuudessa.

Theo pelasi ensimmäisen ottelunsa Ranskan jalkapallomaajoukkueessa MM-karsintaottelussa Suomea vastaan syyskuussa 2021. Ensimmäisen maaottelumaalinsa hän teki seuraavassa ottelussaan Belgiaa vastaan. Hän pelasi MM-kilpailuissa 2022 Ranskan hopeajoukkueessa kuusi ottelua, joista viidessä hän oli avauskokoonpanossa. Hän teki voittomaalin välieräottelussa Marokkoa vastaan. Loppuottelussa Argentiinaa vastaan hänet otettiin vaihtoon 71. minuutilla.

Lähteet
-------

1. 1 2  Theo Real Madridin sivuilla (englanniksi)
2. ↑  Jean-François Hernandez - player profile Transfermarkt (Luettu 4. elokuuta 2016).
3. ↑  Theo y Lucas, dos hermanos del Atlético sobre el campo 60 años después Mundo Deportivo (Luettu 4. elokuuta 2016).
4. ↑  Theo ficha por el primer equipo Marca. Viitattu 8.7.2017. (espanjaksi)
5. ↑  Simeone forced into rookie back line for Eibar visit (Arkistoitu – Internet Archive) AS. Viitattu 8.7.2017. (englanniksi)
6. ↑  Fiesta completa en el Calderón Marca. Viitattu 8.7.2017. (espanjaksi)
7. ↑  Theo Hernández renews until 2021 Atlético Madrid. Viitattu 8.7.2017. (englanniksi)
8. ↑  Theo Hernández, juventud y desparpajo en el lateral albiazul (Arkistoitu – Internet Archive) Deportivo Alavés. Viitattu 8.7.2017. (englanniksi)
9. ↑  Alavés y Sporting siguen sumando buenas sensaciones Marca. Viitattu 8.7.2017. (espanjaksi)
10. ↑  La roja a Theo, la primera expulsión en lo que va de curso (Arkistoitu – Internet Archive) Noticias de Álava. Viitattu 8.7.2017. (espanjaksi)
11. ↑  Theo lía la Eurozona Marca. Viitattu 8.7.2017. (espanjaksi)
12. ↑  Barcelona salvage season with Copa del Rey win against Alaves ESPN. Viitattu 8.7.2017. (englanniksi)
13. 1 2 3 4 5  Theo Hernández Transfermarkt-sivustolla (englanniksi)
14. ↑  Official Announcement: Theo Hernández Real Madrid. Viitattu 8.7.2017. (englanniksi)
15. ↑  Theo, el décimo fichaje más caro entre equipos españoles Marca. Viitattu 8.7.2017. (espanjaksi)
16. ↑  Theo Hernández – National player profile Transfermarkt (Luettu 4. elokuuta 2016).
17. ↑  Theo no se presentó a la concentración de su selección... ¡y aparece en Marbella! Marca. Viitattu 8.7.2017. (espanjaksi)
18. ↑  Theo Hernández quiere jugar con España Marca. Viitattu 8.7.2017. (espanjaksi)

Aiheesta muualla
----------------

* Theo Hernándezin tilastot Soccerway-sivustolla (englanniksi)
* Theo Hernándezin tilastot BDFutbol-sivustolla (englanniksi)

  

Milan – Serie A
2 Calabria |
4 Bennacer |
7 Adli |
8 Loftus-Cheek |
9 Giroud |
10 Leão |
11 Pulisic |
14 Reijnders |
15  Jović |
16 Maignan |
17 Okafor |
18 Romero |
19 Hernández |
20 Kalulu |
21 Chukwueze |
23 Tomori |
24 Kjær |
28 Thiaw |
30 Caldara |
31 Pellegrino |
32 Pobega |
33 Krunić |
42 Florenzi |
57 Sportiello |
69 Nava |
70 Traorè |
80 Musah |
83 Mirante |
Valmentaja: Pioli

Ranskan joukkue – Jalkapallon MM-kilpailut 2022
1 Lloris |
2 Pavard |
3 Disasi |
4 Varane |
5 Koundé |
6 Guendouzi |
7 Griezmann |
8 Tchouaméni |
9 Giroud |
10 Mbappé |
11 Dembélé |
12 Kolo Muani |
13 Fofana |
14 Rabiot |
15 Veretout |
16 Mandanda |
17 Saliba |
18 Upamecano |
19 Benzema |
20 Coman |
21 L. Hernández |
22 T. Hernández |
23 Areola |
24 Konaté |
25 Camavinga |
26 Thuram |
Valmentaja Deschamps